**ETELÄ-KARJALAN KÄRÄJÄOIKEUS**

**TOIMINTAKERTOMUS 2018**

**Sisällysluettelo**

1 LAAMANNIN KATSAUS 2

2 KÄRÄJÄOIKEUDEN TEHTÄVÄT JA TOIMINTAYMPÄRISTÖ 3

2.1 Lappeenrannan kanslia 3

2.2 Imatran toimipaikka 3

3 HENKILÖSTÖ 3

3.1 Vakituinen henkilöstö 3

3.2 Määräaikainen henkilöstö 4

3.3 Lautamiehet ja sotilasjäsenet 4

4 KÄRÄJÄOIKEUDEN ORGANISAATIO 4

4.1 Organisaatiorakenne 4

4.2 Laamanni 5

4.3 Johtoryhmä 5

4.4 Yhteistyökomitea ja työsuojelutoimikunta 5

4.5 Osastojen johtajat 6

4.6 Hallintosihteeri 6

4.7 Hallintoyksikön ja summaaristen käräjäsihteereiden ja virastomestareiden

 esimies 7

4.8 Käräjäsihteereiden lähiesimies 7

4.9 Haastemiesten lähiesimies 7

4.10 Vastuutuomarit 8

5 TOIMITILAT 8

6 TOIMINTAMÄÄRÄRAHAT 8

7 LAINKÄYTTÖTOIMINTA 8

7.1 Saapuneet asiat 8

7.2 Ratkaistut asiat 9

7.3 Vireillä olevat asiat 9

7.4 Käsittelyajat 10

8 TIEDOKSIANTOTOIMINTA 10

9 KOULUTUKSET 10

**1 LAAMANNIN KATSAUS**

Etelä-Karjalan käräjäoikeuden Lappeenrannan kanslia on toiminut 1.8.2016 alkaen väliaikaisissa toimitiloissa Lappeenrannan Skinnarilassa. Imatralla toimii nykyisin väliaikainen toimipaikka, jonka lakkauttamisesta 1.1.2010 lukien on päätetty viime vuosikymmenenä.

Lappeenrannan kanslian ja Imatran toimipaikan yhdistämiseen tähtäävä toimitilahanke eli uuden oikeustalon rakentaminen Lappeenrantaan on ollut pitkään vireillä. Nyt uusi oikeustalo on rakenteilla Lappeenrannan keskustaan virastokortteliin äskettäin saneeratun poliisilaitoksen viereen. Oikeustalo valmistuu tämänhetkisen aikataulun mukaisesti toukokuussa 2020. Yhdistymiseen liittyvät valmistelutyöt käräjäoikeuden toiminnan uudelleenorganisoimiseksi ovat käynnissä.

Valtakunnallisten uudistusten vuoksi Etelä-Karjalan käräjäoikeus ei enää vuoden 2018 jälkeen ota käsiteltäväkseen yrityssaneeraus-, ulosottovalitus- ja sotilasrikosasioita. Vuoden 2018 aikana varmistui lopullisesti se, että riidattomien riita-asioiden eli summaaristen asioiden käsittely keskitetään Itä-Suomen hovioikeuspiirissä Kymenlaakson käräjäoikeuteen 1.9.2019 alkaen.

Vuoden 2017 käräjäoikeusverkostouudistuksen myötä Imatran kanslia lakkautettiin kolmannen kerran. Käytännössä lakkautus toteutuu uuden oikeustalon valmistumisen myötä toukokuussa 2020. Siihen asti Imatran toimipaikalla säilyvät kanslia- ja istuntopaikkapalvelut.

Käräjäoikeus on vuonna 2018 saanut osittain vakiinnutettua määräaikaista tuomarityövoimaansa, mikä on mahdollistanut ja mahdollistaa käräjäoikeuden toiminnan pitkäjänteisen kehittämisen. Tästä huolimatta käräjäoikeus on edelleen vuonna 2018 toiminut varsin poikkeuksellisissa olosuhteissa runsaan määräaikaisen sijaistuomarityövoiman varassa ja osittain myös vajaamiehisenä. Tästä tilanteesta huolimatta käräjäoikeus on ratkaissut vuonna 2018 selvästi enemmän juttuja kuin niitä oli tullut vireille.

Käräjäoikeuden tuomiopiirissä sijaitsee Joutsenossa Konnunsuon säilöönottoyksikkö. Aiemmasta poiketen oikeusministeriö ei ole myöntänyt erillismäärärahaa määräaikaisen henkilökunnan palkkaamisen vuoden 2017 jälkeen säilöönottoasioiden käsittelyä varten yhtä määräaikaista käräjäsihteeriä lukuun ottamatta. Joulukuussa 2017 säilöönottoyksikön koko kasvoi 38 paikasta 68 paikkaan, mikä heijastui vuoden 2018 osalta säilöönottoasioiden erittäin huomattavana kasvulukuna. Toiminnan volyymistä tältä osin kertoo jotain se, että käräjäoikeus käsitteli ja ratkaisi pakkokeinoasioiksi luokiteltuja asioita valtakunnallisesti neljänneksi eniten.

Edellä mainittu vaikea toimintaympäristö sekä niukentuneet resurssit ovat aiheuttaneet työpainetta sekä jaksamisongelmia. Juttumäärien lisääntymisestä huolimatta käräjäoikeus on pystynyt suoriutumaan tehtävistään erittäin laadukkaasti, mistä on kiittäminen erinomaista, työmoraaliltaan korkeaa henkilökuntaa.

Käräjäoikeus varautuu vuoden 2019 aikana sitä koskeviin muutoksiin, joista keskeisimpänä ovat summaaristen asioiden muutos 1.9.2019 alkaen, vuonna 2020 tapahtuva käräjäoikeuden toimipisteiden yhdistyminen sekä lukuisat tietotekniset valtakunnalliset muutokset. Näihin muutoksiin valmistautuminen tulee jatkossakin kuormittamaan henkilökuntaa, mikä edellyttää panostamista työhyvinvointiin ja virkamiesten viihtyvyyteen.

Kiitän suuresti käräjäoikeuden henkilökuntaa loistavasta työstä ja yhteistyöstä vuonna 2018. Käräjäoikeuden aikaisempaan toimintaan nähden luotan vahvasti siihen, että suurista haasteista huolimatta vuodesta 2019 tulee menestyksekäs.

**2 KÄRÄJÄOIKEUDEN TEHTÄVÄT JA TOIMINTAYMPÄRISTÖ**

Käräjäoikeuden tehtävänä on tuomiopiirissään antaa säädettyä oikeusturvaa ratkaisemalla sen käsiteltäväksi saatettuja asioita varmasti, luotettavasti, nopeasti ja kohtuullisin kustannuksin. Käräjäoikeus huolehtii asiakaspalvelusta ja muista yhteyksistä hyvän hallintotavan mukaisesti.

Etelä-Karjalan käräjäoikeuden tuomiopiiriin kuuluvat Lappeenrannan ja Imatran kaupungit sekä Lemin, Luumäen, Parikkalan, Rautjärven, Ruokolahden, Savitaipaleen ja Taipalsaaren kunnat. Tuomiopiiri koostuu siis Etelä-Karjalan maakunnasta, jonka väestöpohja vuoden 2018 alussa on ollut 128.760 asukasta.

Etelä-Karjalan käräjäoikeus on toiminut vuonna 2018 kahdessa toimipaikassa eli Lappeenrannan kansliassa ja Imatran väliaikaisessa toimipaikassa. Kanslia- ja istuntopaikkapalvelut ovat olleet saatavissa molemmilla paikkakunnilla.

**2.1 Lappeenrannan kanslia**

Osasto käsittelee hakemus-, riita- ja rikosasioita, joiden ensisijainen oikeuspaikka sijaitsee Lappeenrannassa, Lemillä, Luumäellä, Savitaipaleella tai Taipalsaarella. Osasto käsittelee pakkokeinoasiat, jollei asian käsittely jostakin syystä ole tarkoituksenmukaisempaa Imatralla. Osasto on käsitellyt vuonna 2018 kaikki yrityssaneerausasiat, ulosottovalitusasiat ja sotilasrikosasiat. Osastolla on tulosvastuullinen osaston johtaja eli käräjätuomari Maria Takki.

Lappeenrannan kansliassa on hallintoyksikkö, joka on huolehtinut koko käräjäoikeuden yleishallinnosta, henkilöstöhallinnosta ja taloushallinnosta, Lappeenrannan kansliantoimitiloista, tietotekniikkapalveluista, asiakaspalvelusta ja turvallisuudesta sekä riidattomien S, SM, Eja W-asioiden käsittelystä.

**2.2 Imatran toimipaikka**

Toimipaikka käsittelee hakemus-, riita- ja rikosasioita, joiden ensisijainen oikeuspaikka sijaitsee Imatralla, Ruokolahdella, Rautjärvellä tai Parikkalassa. Imatralla ei ole käsitelty yrityssaneerausasioita, ulosottovalitusasioita eikä sotilasrikosasioita. Muutoin Imatran kanslia on käsitellyt vastaavia asioita kuin Lappeenrannan kanslia. Osastolla on ollut tulosvastuullinen osaston johtaja eli käräjätuomari Jukka Turunen.

**3 HENKILÖSTÖ**

**3.1 Vakinainen henkilöstö**

Vuoden 2018 lopussa käräjäoikeudessa oli 45 vakinaista virkaa. Virkarakenne oli seuraava:

• 1 laamanni

• 10 käräjätuomaria (7 Lappeenrannassa + 3 Imatralla)

• 4 käräjänotaaria (2 + 2)

• 1 hallintosihteeri

• 1 arkistonhoitaja

• 20 käräjäsihteeriä (14 + 6)

• 6 haastemiestä (4 + 2)

• 2 virastomestaria

**3.2. Määräaikainen henkilöstö**

Vakinaisten virkojen lisäksi käräjäoikeudelle on 1.4.2018 alkaen myönnetty määräraha määräaikaisen käräjäsihteerin palkkaamiseen vuoden loppuu asti. Tämä määräraha käytettiin säilöönottosihteerin palkkaamiseen. Tämän lisäksi käräjäoikeus on palkannut työllisyysmäärärahoista lisähenkilökuntaa kesähaastemiehen tehtävien hoitamiseen. Kummassakin kansliassa on lisäksi ollut kesäkäräjäsihteerinä oikeustieteen ylioppilas.

**3.3. Lautamiehet ja sotilasjäsenet**

Vuoden 2017 aikana toteutetun lautamiesten määrien vähentämisen myötä lautamiesten määrä on vuonna 2018 ollut paikkakuntakohtaisesti seuraava:

Kunta

Lappeenranta 8

Lemi 1

Luumäki 1

Savitaipale 1

Taipalsaari 1

Imatra 4

Parikkala 1

Rautjärvi 1

Ruokolahti 1

Yht. 19

Sotilasrikosasioiden käsittelyä varten käräjäoikeuteen on ollut nimitettynä kaksi sotilasjäsentä ja heille kaksi varajäsentä.

**4. KÄRÄJÄOIKEUDEN ORGANISAATIO**

**4.1 Organisaatiorakenne**

Käräjäoikeudessa on lainkäyttöosasto Lappeenrannassa ja Imatralla. Lappeenrannassa toimii erillinen hallintoyksikkö. Imatran lainkäyttöosaston yhteydessä toimii tarpeellinen hallinto ja asiakaspalvelu. Haastemiehet muodostavat tiedoksiantoyksikön. Tiedoksiantoyksikköön kuuluvat kaikki haastemiehet. Osa haastemiehistä toimii Lappeenrannan kansliassa (4) ja osa Imatran toimipaikassa (2).

Laamanni määrää kullekin osastolle ja yksikköön sijoitettavan henkilöstön. Käräjäoikeudessa käsiteltävät asiat jaetaan käräjätuomareiden ja muun henkilöstön kesken käräjäoikeudessa erikseen sovitulla tavalla siten, että työ jakautuu tasaisesti eri asiaryhmien painoarvo ja erikoistuminen huomioon ottaen. Kanslioiden välinen työnjako on ollut rikosasioissa alueellinen ja muissa asioissa yhteisiin jakolistoihin perustuva kuitenkin siten, että kansliat ovat käsitelleet asiat edellä kohdissa 2.1 ja 2.2 tarkoitetun alueellisen toimivallan puitteissa.

**4.2 Laamanni**

Laamanni vastaa käräjäoikeuden toimintakyvystä ja sen kehittämisestä sekä seuraa, että lakia sovelletaanyhdenmukaisesti; valvoo, että asiat käsitellään huolellisesti ja tehokkaasti; määrittää käräjäoikeuden tulostavoitteet johtoryhmää kuultuaan; määrää henkilöstön sijoittamisesta osastoihin ja yksiköihin; huolehtii osastojen välisestä tasaisesta työnjaosta; nimittää kansliahenkilökunnan ja haastemiehet, osaston johtajat, hallintosihteerin, lähiesimiehet ja vastuutuomarit; käy kehityskeskustelut osaston johtajien kanssa sekä kehitys- ja palkkausarviointikeskustelut hallintosihteerin ja haastemiesten esimiehen kanssa; huolehtii koulutuksen määrällisestä ja laadullisesta riittävyydestä; edustaa käräjäoikeutta; osallistuu lainkäyttöön siinä määrin kuin hänen muut tehtävänsä sallivat; vahvistaa työjärjestyksen ja antaa ohjeet sen soveltamisesta; määrää jäsenet vahvennettuun kokoonpanoon; ratkaisee esteellisyyttä koskevat asiat ja hyväksyy osaston johtajien ja hallintosihteerin vuosi- ja sairauslomat sekä muut poissaolot.

Laamannin ollessa estynyt virkaansa hoitamasta vuosiloman vuoksi tai enintään yhden kuukauden muusta syystä, toimii hänen sijaisenaan Lappeenrannan lainkäyttöosaston osaston johtaja ja tämänkin ollessa estynyt Imatran kanslian osaston johtaja. Viimesijaisena sijaisena toimii Lappeenrannan lainkäyttöosaston virkaiältään vanhin virantoimituksessa oleva käräjätuomari.

Käräjäoikeuden laamannina toimii Hannu Rantalainen.

**4.3 Johtoryhmä**

Laamannin apuna käräjäoikeuden johtamisessa on toiminut johtoryhmä, johon kuuluvat laamanni, osastojen johtajat, hallintosihteeri, yksi Lappeenrannan kanslian henkilöstön valitsema edustaja sekä yksi Imatran kanslian henkilöstön valitsema edustaja ja lähiesimiehet. Henkilöstön edustajat valitaan kahdeksi kalenterivuodeksi kerrallaan. Johtoryhmä on kokoontunut laamannin kutsusta vuoden 2018 aikana useaan kertaan.

Johtoryhmä käsittelee asioita, jotka koskevat muun muassa käräjäoikeuden toiminnan kehittämistä, työjärjestyksen muuttamista, osastojen tehtävien määrittämistä, tuomareiden sijoittamista osastoille, esitystä käräjäoikeuden tulostavoitteeksi, lausunnon antamista käräjätuomarin viran täyttämiseksi sekä laamannin erikseen määräämiä asioita.

**4.4 Yhteistyökomitea ja työsuojelutoimikunta**

Käräjäoikeudessa toimivat yhteistoiminnasta valtion virastoissa ja laitoksissa annetun lain mukaisena yhteistyöelimenä yhteistyökomitea sekä työsuojelun valvonnasta ja työpaikan työsuojeluyhteistyöstä annetun lain mukainen työsuojelutoimikunta niille säädetyissä tehtävissä. Yhteistyökomitea ja työsuojelutoimikunta ovat kokoontunut vuoden 2018 aikana yhteisiin kokouksiin kolme kertaa.

**4.5 Osastojen johtajat**

Osaston johtajina Lappeenrannan ja Imatran kanslioissa toimivat laamannin nimittämät käräjätuomarit. Laamanni nimittää osaston johtajan enintään kolmen vuoden määräajaksi. Lappeenrannan kanslian osaston johtajana on toiminut 1.1.2017 alkaen käräjätuomari Maria Takki. Imatralla osaston johtajana on toiminut jo pitkään käräjätuomari Jukka Turunen.

Osaston johtaja vastaa osastonsa toiminnasta ja huolehtii siitä, että asiat tulevat osastolla tarkoituksenmukaisesti, huolellisesti ja joutuisasti käsitellyksi. Osaston johtaja huolehtii myös osaston työn oikeudenmukaisesta jaosta, työn suunnittelusta ja kehittämisestä, seuraa lainkäytön yhdenmukaisuutta osastollaan, osallistuu lainkäyttöön, käy kehityskeskustelut osastonsa käräjätuomareiden ja käräjänotaareiden kanssa ja hyväksyy osastoonsa kuuluvien käräjätuomareiden ja käräjänotaarien vuosi- ja sairauslomat.

Osaston johtajan ollessa loman tai muun syyn vuoksi tilapäisesti estyneenä hoitamaan tehtäväänsä hänen sijaisenaan toimii osaston virkaiältään vanhin virantoimituksessa oleva käräjätuomari.

**4.6 Hallintosihteeri**

Hallintosihteeri huolehtii toimistotyön sujuvuudesta vastuualueellaan. Hallintosihteerin tehtävänä on mm. osallistua vastuualueensa kansliahenkilöstön valintaan, käydä kehitys- ja palkkausarviointikeskustelut vastuualueensa käräjäsihteereiden lähiesimiesten kanssa, vastata hallintoyksikön oikeudenmukaisesta työnjaosta ja vastuualueensa henkilöstön työskentelyolosuhteista ja työilmapiiristä, hoitaa virkaehtosopimusten mukaiset asiat, hyväksyä vastuualueensa henkilöstön sekä haastemiesten esimiehen vuosi- ja sairauslomat sekä muut poissaolot sekä allekirjoittaa ilmoitukset maksettavista lomarahoista ja vuosilomakorvauksista sekä todistukset toiseen valtion virastoon siirtyvän virkamiehen lomista ja poissaoloista sekä käräjänotaareiden istuntopalkkion maksumääräykset.

Hallintosihteeri toimii laamannin sihteerinä, avustaa laamannia hallintoon kuuluvissa asioissa sekä esittelee laamannille koulutustilaisuuksiin lähetettävät henkilöt. Hallintosihteerin ollessa loman tai muun syyn vuoksi tilapäisesti estyneenä hoitamaan tehtäväänsä hänen sijaisenaan toimii hallintoyksikön lähiesimies tai hänen estyneenä taloushallinnon yhteyshenkilö.

Hallintosihteerinä on toiminut Sari Villa.

**4.7 Hallintoyksikön käräjäsihteereiden (hallinto ja summaariset) ja virastomestareiden lähiesimies**

Laamanni nimittää hallintoyksikön käräjäsihteereiden ja virastomestareiden lähiesimiehen Lappeenrannan kansliaan enintään kolmen vuoden määräajaksi. Lähiesimies toimii vastuualueensa käräjäsihteereiden ja virastomestareiden esimiehenä ja vastaa vastuualueensa toiminnan asianmukaisesta sujumisesta sekä johtaa ja kehittää vastuualueensa henkilöstön toimintaa, huolehtii siitä, että vastuualueelle määrätyt asiat tulevat tarkoituksenmukaisesti, huolellisesti ja joutuisasti käsitellyiksi. Lisäksi lähiesimies huolehtii oikeudenmukaisesta työnjaosta ja tehtävien sujumisesta ja käräjäsihteereiden työskentelyolosuhteista ja työilmapiiristä, hyväksyy vastuualueensa henkilöstön vuosi- ja sairauslomat sekä muut ei harkinnanvaraiset poissaolot, käy vastuualueensa henkilöstön kanssa kehitys- ja palkkausarviointikeskustelut ja osallistuu vastuualueellaan työntekoon.

Lähiesimiehen ollessa loman tai muun syyn vuoksi tilapäisesti estyneenä hoitamaan tehtäväänsä hänen sijaisenaan toimii hänen määräämänsä henkilö. Kyseisessä lähiesimiestehtävässä on toiminut käräjäsihteeri Liisa Koponen.

**4.8 Käräjäsihteereiden lähiesimies**

Laamanni nimittää sekä Lappeenrannan että Imatran kansliaan lainkäyttöosastojen käräjäsihteereiden lähiesimiehen enintään kolmen vuoden määräajaksi. Kyseisessä esimiestehtävässä on toiminut Imatralla käräjäsihteeri Armi Matikainen. Lappeenrannassa lainkäyttöosaston käräjäsihteerien esimiehenä on toiminut poikkeuksellisesti osaston johtaja käräjätuomari Maria Takki.

Lähiesimies toimii vastuualueensa käräjäsihteereiden esimiehenä ja vastaa vastuualueensa toiminnan asianmukaisesta sujumisesta sekä johtaa ja kehittää vastuualueensa henkilöstön toimintaa, huolehtii siitä, että vastuualueelle määrätyt asiat tulevat tarkoituksenmukaisesti, huolellisesti ja joutuisasti käsitellyiksi. Lisäksi lähiesimies huolehtii oikeudenmukaisesta työnjaosta ja tehtävien sujumisesta, kansliahenkilökunnan työskentelyolosuhteista ja työilmapiiristä ja uusien työntekijöiden perehdyttämisestä ja hyväksyy vastuualueensa henkilöstön vuosi- ja sairauslomat sekä muut harkinnanvaraiset poissaolot, käy vastuualueensa henkilöstön kanssa kehitys- ja palkkausarviointikeskustelut sekä osallistuu vastuualueellaan työntekoon.

Lähiesimiehen ollessa loman tai muun syyn vuoksi tilapäisesti estyneenä hoitamaan tehtäväänsä hänen sijaisenaan toimii hänen määräämänsä henkilö.

**4.9 Haastemiesten lähiesimies**

Laamanni nimittää yhden haastemiehistä haastemiesten lähiesimieheksi enintään kolmen vuoden määräajaksi. Kyseisessä tehtävässä on toiminut 28.2.2018 saakka haastemies Jouko Kekäle ja 1.3.2018 alkaen haastemies Juha Luukkonen.

Haastemiesten lähiesimies toimii haastemiesten esimiehenä ja vastaa tiedoksiantotoiminnan asianmukaisesta sujuvuudesta sekä johtaa, kehittää ja valvoo haastemiesten toimintaa. Lisäksi lähiesimies huolehtii siitä, että tiedoksiannot tulevat tarkoituksenmukaisesti, huolellisesti ja joutuisasti toimitetuiksi sekä huolehtii haastemiesten oikeudenmukaisesta työnjaosta ja tehtävien sujumisesta, haastemiesten työskentelyolosuhteista, työilmapiiristä työyksikössä tehden laamannille ehdotuksia tarpeellisten turvavälineiden ja teknisten apuvälineiden hankkimisesta ja uusien työntekijöiden perehdyttämisestä sekä haastemiesten ajopäiväkirjojen asiatarkastuksesta. Lisäksi lähiesimies hyväksyy haastemiesten vuosi- ja sairauslomat, käy haastemiesten kanssa kehitys- ja palkkausarviointikeskustelut ja osallistuu vastuualueellaan työntekoon.

Haastemiesten esimiehen ollessa loman tai muun syyn vuoksi tilapäisesti estyneenä hoitamaan tehtäväänsä hänen sijaisenaan toimii hänen määräämänsä henkilö.

**4.10 Vastuutuomarit**

Kussakin asiaryhmässä on toiminut molemmissa kanslioissa vastuutuomarit, joiden tehtävänä on ollut vastata asiaryhmän lainsäädännön seurannasta, kouluttamisesta sekä tiedottamisesta. Lukuisat tuomarinvaihdokset ovat luoneet haastetta vastuutuomarijärjestelmän toimivuudelle.

**5 TOIMITILAT**

Käräjäoikeuden Lappeenrannan kanslia on toiminut väistötiloissa Lappeenrannan Skinnarilassa (os. Laserkatu 6 D, 53850 Lpr) 1.8.2016 alkaen. Imatran kanslia eli nykyinen väliaikainen toimipaikka toimii samoissa tiloissa, missä on toiminut aikaisemmin Imatran käräjäoikeus. Kumpikaan toimitila ei tiloiltaan ja varustukseltaan vastaa nykyaikaisia vaatimuksia muun ohella turvallisuuden näkökulmasta. Lappeenrannan kansliassa on kolme pääkäsittelysalia, vain yksi valmistelusali sekä yksi tila pakkokeino- ja säilöönottoasioiden käsittelyä varten. Imatralla on kolme istuntosalia. Uuden oikeustalon valmistumisen myötä toukokuussa 2020 käräjäoikeus saa valtion toimitilastrategian mukaiset modernit toimitilat.

**6 TOIMINTAMÄÄRÄRAHAT**

 **2015 2016 2017 2018**

Budjetin loppusumma 3.397.435 3.286.665 3.134.216 3.036.223

Muutos / edellinen vuosi (%) 6,2 - 3,3 - 4,6 -6,7

Käräjäoikeuden toimintamäärärahojen pienentymistä vuoden 2015 jälkeen selittävät henkilöstömäärään tehdyt vähennykset, henkilökunnan nuorentumisen myötä vähentyneet henkilöstömenot sekä valtionhallinnon toimesta toteutetun Kiky-leikkaukset.

**7 LAINKÄYTTÖTOIMINTA**

**7.1 Saapuneet asiat**

Käräjäoikeuteen saapuneissa asiamäärissä tapahtui vuonna 2018 merkittävää kasvua rikosasioiden puolella. Kasvu on ollut erityisen merkittävää vuodesta 2016 alkaen. Siviiliasioiden puolella juttumäärien kehitys oli suhteellisen vakaata. Juttumäärien vähentymistä tapahtui insolvenssipuolella. Vertailuluvut ja saapuneiden juttujen asiamäärät näkyvät alla olevasta taulukosta. Alla olevaan taulukkoon (pl. yhteensä, kaikki asiat) ei ole merkitty sakonmuuntoasioita, joiden määrä vuonna 2018 oli 275.

**2016 2017 2018 % 17/18**

Vars. rikosasiat 1042 1230 1337 18,0 / 9,0

Muut rikosoik. asiat 57 108 118 89,4 / 10,0

Pakkokeinoasiat (ml. säilöt) 301 385 558 27,9 / 45

Rikosoikeudelliset asiat yhteensä 1400 1723 2013 23,1 / 16,8

Laajat riita-asiat 132 135 129 2,3 / -4 Turvaamistoimet 3 4 1 33,3 / -75

Summaariset asiat 7356 9329 9053 26,8 / -3

Avioerot 360 373 402 3,6 / 8

Muut hakemusasiat 621 615 576 -1 / -6

Velkajärjestelyt 93 125 97 34,4 / -22

Yrityssaneerausasiat 34 39 23 14,7 / -41

Konkurssit 69 68 57 -1,4 / -16

Ulosottovalitusasiat 45 37 35 -17,8 / -5

**Yhteensä 10113 12448 12661 23,1 / 1,7**

**7.2 Ratkaistut asiat**

Ratkaistujen asioiden määrä lisääntyi jo toisena vuotena peräkkäin erittäin merkittävällä tavalla. Keskeisenä syynä tähän on ollut summaaristen asioiden ratkaisutoiminnassa tehdyt uudet linjanvedot sekä toisaalta vuoden 2016 aikana tapahtuneiden lukuisten tuomarieläköitymisten aiheuttaman työvoimavajeen tasaantuminen vuosien 2017 ja 2018 aikana. Unohtaa ei voi myöskään vaikuttavana tekijänä työntekijöiden korkeaa työmoraalia. Laajojen riita-asioiden osalta kehittyneisiin ratkaisumäärin vaikutti mainittujen tekijöiden ohella tuomioistuinsovittelussa ratkaistujen asioiden merkittävä kasvu (v. 16->1; v. 17->7 ja v. 18->19). Vuonna 2018 ratkaistujen juttujen määrä ylitti saapuneiden juttujen määrän huomattavalla tavalla. Alla olevaan taulukkoon (pl. yhteensä, kaikki asiat) ei ole merkitty sakonmuuntoasioita, joiden määrä vuonna 2018 oli, kuten saapuneidenkin asioiden osalta, 275.

**2016 2017 2018 % 17/18**

Vars. rikosasiat 1066 1127 1304 5,7 / 15,7

Muut rikosoik. asiat 61 99 122 62,3 / 23,2

Pakkokeinoasiat (ml. säilöt) 291 307 507 5,5 / 65,1

Rikosoikeudelliset asiat yhteensä 1418 1533 1933 8,1 / 26,1

Laajat riita-asiat 132 128 164 -3,0 / 28,1 Turvaamistoimet 3 3 2 0 / -33,3

Summaariset asiat 6155 9437 12001 53,3 / 27,2

Avioerot 403 369 382 -8,4 / 3,5

Muut hakemusasiat 579 645 573 11,4 / -11,1

Velkajärjestelyt 98 120 108 22,5 / -10

Yrityssaneerausasiat 34 28 37 -17,7 / 32,1

Konkurssit 64 75 63 17,2 / -16

Ulosottovalitusasiat 37 37 33 0 / -10,8

**Yhteensä 8923 12375 15571 38,7 / 25,8**

**7.3 Vireillä olevat asiat**

Vireillä olevien juttujen kokonaismäärä laski vuoden 2018 aikana erittäin merkittävästi. Tähän merkittävin yksittäinen tekijä oli summaaristen asioiden yksikön erittäin tehokas ratkaisutahti. Kehitys oli myönteistä lähes kaikilla osa-alueilla.

**2016 2017 2018 % 17/18**

Vars. rikosasiat 228 422 324 85,1 / 23,2

Muut rikosoik. asiat 8 17 13 112,5 / -30,8

Pakkokeinoasiat (ml. säilöt) 33 111 96 236,4 / -13,5

Laajat riita-asiat 106 113 78 6,6 / -30,9 Turvaamistoimet 2 2 1 0 /-50

Summaariset asiat 4760 4650 1701 -2,3 / -63,4

Avioerot 228 232 251 1,8 / 8,2

Muut hakemusasiat 129 99 102 -23,3 / 3 Insolvenssiasiat 128 135 94 5,5 / -30,4

**Yhteensä 5580 5653 2674 1,3 / -52,7**

**7.4 Käsittelyajat (kk) / ratkaistut asiat**

Käsittelyajoissa ei tapahtunut olennaisia muutoksia vuoden 2018 aikana. Laajojen riita-asioiden käsittelyajat ovat jossain määrin kasvaneet ja toisaalta summaaristen asioiden käsittelyaika laskenut. Käsittelyajat ovat valtakunnallisesti hyvällä tasolla laajoja riita-asioita lukuun ottamatta. Käräjäoikeuden erityisenä tavoitteena onkin laskea laajojen riita-asioiden käsittelyaikoja vuoden 2019 aikana. Myös positiivisesti viime vuosina kehittynyttä ratkaisujen pysyvyyttä seurataan erityisesti.

**2016 2017 2018**

Rikosasiat 2,8 2,6 3,2

Pakkokeinoasiat (ml. säilöt) 1,0 1,0 1,1

Laajat riita-asiat 8,7 9,3 10,9

Summaariset asiat 6,7 6,0 3,9

Avioerot 8,1 7,8 7,6

Muut hakemusasiat 2,0 2,6 2,1

Insolvenssiasiat 5,9 6,8 6,0

**8 TIEDOKSIANTOTOIMINTA**

Haastemiehet suorittivat vuonna 2018 kaiken kaikkiaan 10.655 tiedoksiantoa, joista onnistuneita oli 9.872. Puhelintiedoksiantoja oli kaiken kaikkiaan 6.297 eli 59,1 prosenttia kaikista tiedoksiannoista. Luku on valtakunnallisesti korkea. Ajokilometrejä kertyi haastemiestoiminnassa 35.044.

**9 KOULUTUKSET**

Vuoden 2018 koulutussuunnitelman mukaisesti käräjäoikeuden koulutus on muodostunut valtakunnallisesta, alueellisesta sekä paikallisesta ja sisäisestä koulutuksesta. Valtakunnallisesti järjestettävien koulutusten toteuttamisesta on vastannut pääasiassa oikeusministeriön oikeushallinto-osaston koulutusyksikkö. Henkilökunnalle on annettu mahdollisuus osallistua myös muuhun valtakunnalliseen koulutukseen, kuten Lakimiesliiton, Etelä-Karjalan kesäyliopiston, yliopistojen, Palkeiden, Valtiokonttorin, Valtionvarainministeriön, Mikkelin maakunta-arkiston, Valtorin, Kevan, työterveyslaitoksen ja Hausin sekä tarvittaessa myös muiden tahojen järjestämään koulutukseen, kun se on ollut henkilön ammattitaidon edistämisen kannalta perusteltua.

Alueellisesta koulutuksesta on vastannut pääasiassa Itä-Suomen hovioikeus yhteistyössä Itä-Suomen yliopiston kanssa.

Sisäistä koulutusta on järjestetty varsin monipuolisesti. Muun ohella velkajärjestely- ja konkurssiasioiden vastuutuomarit ovat pitäneet käräjänotaareille koulutustilaisuudet. Vastaavia koulutuksia on järjestetty myös summaarisissa asioissa, laajoissa riita-asioissa, hakemusasioissa sekä rikosasioissa.

Käräjäoikeudessa on järjestetty sisäistä koulutusta edellä mainittujen lisäksi muun ohella tietoteknisiin hankkeisiin (mm. AIPA) liittyen.